SKRIFTLIG FORESPØRGSEL E-1433/00

af Caroline Jackson (PPE-DE) til Kommissionen

(5. maj 2000)

Om: EU's biodiversitetsstrategi og handlingsplaner

I 1998 offentliggjorde Kommissionen en meddelelse med titlen Det Europæiske Fællesskabs biodiversitetsstrategi (KOM(1998) 42). Strategien opstiller en ramme for de foranstaltninger, der er nødvendige for at opfylde EU's forpligtelser i henhold til artikel 6 i konventionen om den biologiske mangfoldighed. Strategien stiler mod, at årsagerne til betydelig nedgang i og tab af biodiversitet foregribes, forebygges og angribes ved kilden. Dette skal navnlig opnås ved at udvikle og gennemføre en række sektorvise handlingsplaner vedrørende biodiversitet.

Handlingsplanerne skulle have form af meddelelser fra Kommissionen til Rådet og Parlamentet og skulle, når det var hensigtsmæssigt, omfatte forslag til retlige instrumenter. De skulle være afsluttet i løbet af to år efter strategiens vedtagelse, dvs. i februar 2000.

1. Vil Kommissionen tilvejebringe ajourførte oplysninger om fremskridtene med hensyn til udviklingen af de enkelte planer, herunder planerne for landbrug og fiskeri samt udvikling og økonomisk samarbejde, og oplyse, hvornår de endelige handlingsplaner kan forventes?

2. Vil Kommissionen skitsere de eksisterende mekanismer, som skal sikre, at arbejdet med de forskellige handlingsplaner samordnes tilstrækkeligt, og muliggøre tilstrækkeligt teknisk input fra GD for Miljø? Vil Kommissionen også oplyse, hvor mange ngo'er der er inddraget i udviklingen af de enkelte handlingsplaner, således som krævet i strategien?

3. Vil Kommissionen klarlægge forholdet mellem disse handlingsplaner og de sektorvise integrationsstrategier, der er ved at blive udarbejdet i forlængelse af Det Europæiske Råds møde i Cardiff, og mellem handlingsplanerne og forslaget til det sjette handlingsprogram på miljøområdet, som forventes at blive fremsat i december 2000?

Svar afgivet på Kommissionens vegne af Margot Wallström

(4. juli 2000)

Kommissionen vil straks efter sommerferien lægge sidste hånd på en meddelelse til Rådet og Parlamentet om sektorvise handlingsplaner under Fællesskabets biodiversitetsstrategi. Meddelelsen vil bestå af fire dokumenter: en handlingsplan for bevaring af naturressourcerne (under udarbejdelse i generaldirektoratet (GD) for miljø), en handlingsplan for landbruget (under udarbejdelse i GD for landbrug, i samarbejde med GD'erne for sundhed og forbrugerbeskyttelse og for miljø), en handlingsplan for fiskeri (under udarbejdelse i GD for fiskeri, i samarbejde med GD for miljø), og en handlingsplan for økonomisk og udviklingsmæssigt samarbejde (under udarbejdelse i GD for udvikling, i samarbejde med GD'erne for eksterne forbindelser og miljø).

Hvad Kommissionens interne procedurer angår, sørger GD miljø for samordning og teknisk bistand, mens det primære ansvar for at udarbejde de forskellige handlingsplaner ligger hos de tjenestegrene, der står for det pågældende politikområde. De pågældende tjenestegrene arbejder tæt sammen, og derudover afholdes der om nødvendigt mere formelle møder i en ad hoc-gruppe med deltagere fra alle de berørte tjenestegrene. Endelig sendes alle handlingsplanerne til høring som led i en fælles procedure på tværs af tjenestegrenene.

Udkastene til handlingsplanerne udarbejdes på grundlag af samarbejde. Kommissionen har ydet både finansiel og teknisk støtte til afholdelse af workshops med deltagelse fra NGO'er og andre parter om landbrug, fiskeri og økonomisk og udviklingsmæssigt samarbejde. De første udkast til handlingsplanen for landbrug blev sendt til høring i Star-komtéen og det rådgivende forum for landbrug og miljø. Forvaltningsudvalget for fiskeri og den rådgivende komité for fiskeri og akvakultur har gennemgået udkastene til handlingsplanen for fiskeri. Handlingsplanen for økonomisk og udviklingsmæssigt samarbejde er blevet drøftet med en ad hoc gruppe af eksperter fra medlemsstaterne og også ved flere lejligheder med NGO'er fra Europa og fra udviklingslandene. I visse dele af handlingsplanen for bevaring af naturressourcerne er der således taget hensyn til bemærkninger, der er modtaget i forbindelse med disse høringer. Der vil blive afholdt en yderligere høringsrunde, når alle delene er blevet samlet til et konsolideret handlingsplansudkast. Resultaterne af disse workshops og møder og skriftlige indlæg fra diverse parter tages i betragtning ved udarbejdelsen af de forskellige handlingsplaner. Denne omfattende høringsproces tager naturligvis tid, og det er en af grundene til, at slutdokumentet endnu ikke er færdigt.

Udkastene til handlingsplanerne og den endelige meddelelse fra Kommissionen udarbejdes i fællesskab under ledelse af kommissærerne for miljø, landbrug, fiskeri, sundhed og forbrugerbeskyttelse, udvikling og eksterne forbindelser.

Hvad angår forholdet mellem denne proces og de sektorintegrerinsstrategier, der er under udarbejdelse i forlængelse af Det Europæiske Råd i Cardiff, forventer Kommissionen, at Rådet tager hensyn til sine egne sektorintegreringsstrategier, når den gennemgår handlingsplanerne.

Kommissionen påskønner Parlamentets vedvarende interesse for og støtte til udviklingen og opfølgningen af Fællesskabets biodiversitetsstrategi. Strategien og de sektorhandlingsplaner, den vil afføde, vil blive en vigtig byggesten i det 6. miljøhandlingsprogram.